b'\n_START_ARTICLE_\nToleran\xc4\x8dni patent\n_START_PARAGRAPH_\nToleran\xc4\x8dni patent je izraz za serijo predpisov, ki jih je izdal cesar Jo\xc5\xbeef II. v okviru svojih reform v Habsbur\xc5\xa1ki monarhiji. Priznanim verskim manj\xc5\xa1inam je omogo\xc4\x8dil pravico do svobodne izbire veroizpovedi in zasebnega bogoslu\xc5\xbeja._NEWLINE_Toleran\xc4\x8dne patente lahko pojmujemo kot konec protireformacije.\n_START_SECTION_\nPatent iz leta 1781\n_START_PARAGRAPH_\nPatent, izdan 13. oktobra 1781, je prvi\xc4\x8d po protireformaciji in vestfalskem miru v de\xc5\xbeelah pod habsbur\xc5\xa1ko krono omogo\xc4\x8dil opravljanje cerkvenih obredov luteranom, kalvincem ter pravoslavcem. Husiti so bili \xc5\xa1e naprej v ilegali._NEWLINE_Kljub patentu je rimokatoli\xc5\xa1ka cerkev ostala dr\xc5\xbeavna cerkev s \xc5\xa1tevilnimi privilegiji. Med drugim je bila pristojna za vodenje mati\xc4\x8dnih knjig, pa tudi sklenitev zakonske zveze je moral potrditi rimokatoli\xc5\xa1ki \xc5\xbeupnik. Protestantske molilnice niso smele izgledati kot cerkve, ampak kot me\xc5\xa1\xc4\x8danske hi\xc5\xa1e, niti niso smele imeti zvonika in vhoda z glavne ceste.\n_START_SECTION_\nPatent iz leta 1782\n_START_PARAGRAPH_\nV patentu iz leta 1782 so dobili tudi judje ve\xc4\x8dje svobo\xc5\xa1\xc4\x8dine v opravljanju svojih verskih obredov.\n_START_SECTION_\nPatent iz leta 1785\n_START_PARAGRAPH_\nS patentom izdanim 11. decembra 1785 je bilo legalizirano prostozidarstvo, vendar je bil dostop do lo\xc5\xbe omejen.\n_START_SECTION_\nTe\xc5\xbeave prestopa\n_START_PARAGRAPH_\nOd leta 1787 so ote\xc5\xbeili prestop iz rimokatoli\xc5\xa1ke v evangeli\xc4\x8dansko vero tako, da je moral vsak prestopnik prisostvovati \xc5\xa1esttedenskemu pouku o verovanju.\n_START_SECTION_\nNadaljnji razvoj\n_START_PARAGRAPH_\nLeta 1861 so dobili protestanti nadaljnje svobo\xc5\xa1\xc4\x8dine v opravljanju verskih obredov, dr\xc5\xbeava pa se je umaknila iz nadzora. Od tega \xc4\x8dasa naprej so mnoge \xc2\xbbtoleran\xc4\x8dne molilnice\xc2\xab\xc2\xa0prezidali, da so bile prepoznavne kot cerkve.'